b'\n_START_ARTICLE_\nLaim\xc4\x97\n_START_PARAGRAPH_\nLaim\xc4\x97\xc2\xa0\xe2\x80\x93 teigiama emocija, emocij\xc5\xb3 spektras, jausmas ar b\xc5\xabsena, pasirei\xc5\xa1kianti \xc4\xafvairiais jausmais\xc2\xa0\xe2\x80\x93 pasitenkinimu, ramybe, dvasine pusiausvyra, d\xc5\xbeiugesiu, dideliu, jausmingu d\xc5\xbeiaugsmu. Tai gyvenimo pilnatv\xc4\x97s subjektyvus jausmas, kuris kyla tenkinant dvasinius pa\xc5\xbeinimo, bendravimo, estetinius ir fiziologinius poreikius, tai idealyb\xc4\x97s ir esamyb\xc4\x97s faktinis ar \xc4\xafsivaizduojamas atitikmuo. Laim\xc4\x97 susijusi su gyvenimo tikslo ir prasm\xc4\x97s klausimais.\n_START_SECTION_\nEudemonizmas\n_START_PARAGRAPH_\nEtikos teorijos, kuri gyvenimo tikslu laiko asmenin\xc4\xaf laim\xc4\x97s siekim\xc4\x85\xc2\xa0\xe2\x80\x93 eudemonizmo\xc2\xa0\xe2\x80\x93 svarbiausias atstovas Aristotelis laim\xc4\x99 apibr\xc4\x97\xc5\xbe\xc4\x97 kaip kiekvienos veiklos tiksl\xc4\x85, o ne asmens b\xc5\xabsen\xc4\x85. Jos tro\xc5\xa1kim\xc4\x85 skyr\xc4\x97 nuo malonumo i\xc5\xa1gyvenimo. Malonumas negali b\xc5\xabti protingos ir laimingos veiklos pagrindas. Vienas gyvenimo b\xc5\xabd\xc5\xb3, leid\xc5\xbeian\xc4\x8di\xc5\xb3 pasiekti eudemonij\xc4\x85, yra teorin\xc4\x97 egzistencija. Ji ie\xc5\xa1ko tikrov\xc4\x97s d\xc4\x97sni\xc5\xb3, pirmenyb\xc4\x99 teikia steb\xc4\x97jimui, arba kontempliacijai, pl\xc4\x97toja protingo vidurio dorybes (dr\xc4\x85sa, saikingumas, dosnumas)._NEWLINE_Teoriniame gyvenime \xc5\xbemogui pakanka sav\xc4\x99s paties, tai pirmoji laim\xc4\x97s alternatyva. Praktiniame gyvenime tobulumas ir autarkija, t. y. savaiminis pakankamumas, \xc4\xafmanomi tik protingai ir teisingai suformuotose socialin\xc4\x97se ir politinio gyvenimo srityse. Tai antroji laim\xc4\x97s alternatyva.\n_START_SECTION_\nStoikai\n_START_PARAGRAPH_\nStoikai laime laik\xc4\x97 prigimties ir proto harmonij\xc4\x85, kuri pasiekiama, kai sielos ramyb\xc4\x97s netrikdo malonumo, nemalonumo, tro\xc5\xa1kimo ir baim\xc4\x97s afektai. Laim\xc4\x99 lemia dorovin\xc4\x97 \xc4\xaf\xc5\xbevalga, parodanti, kokia yra daikt\xc5\xb3 ir veiksm\xc5\xb3 tikroji vert\xc4\x97. Epik\xc5\xabras nurod\xc4\x97 keturias pagrindines kli\xc5\xabtis, trukdan\xc4\x8dias pasiekti laim\xc4\x99\xc2\xa0\xe2\x80\x93 tai \xc5\xbemog\xc5\xb3 persekiojan\xc4\x8dios diev\xc5\xb3, mirties, skausmo baim\xc4\x97 ir abejon\xc4\x97, ar laim\xc4\x97 pasiekiama. Teisingas gyvenimas be nerimo\xc2\xa0\xe2\x80\x93 ataraksija\xc2\xa0\xe2\x80\x93 ne tik fizinio skausmo nebuvimas, bet ir dvasinis i\xc5\xa1sivadavimas i\xc5\xa1 sumai\xc5\xa1ties, puosel\xc4\x97jant dorybes.\n_START_SECTION_\nKrik\xc5\xa1\xc4\x8dionyb\xc4\x97\n_START_PARAGRAPH_\nKrik\xc5\xa1\xc4\x8dionyb\xc4\x97s tradicijoje laim\xc4\x97s s\xc4\x85voka nagrin\xc4\x97jama siejant j\xc4\x85 su am\xc5\xbeinybe. Tomas Akvinietis pabr\xc4\x97\xc5\xbe\xc4\x97, kad \xc5\xbemogus yra Dievo globojamas, bet ne nuo Jo priklausomas, turi laisv\xc4\x85 vali\xc4\x85. Tik visomis pastangomis art\xc4\x97jant prie Dievo, laikantis Jo \xc4\xafsakym\xc5\xb3, galima pasiekti laim\xc4\x99. Predestinacija netur\xc4\x97t\xc5\xb3 tam kliudyti._NEWLINE_\xc5\xa0vie\xc4\x8diamajame am\xc5\xbeiuje laim\xc4\x97s problematika kilo proto emancipacijos ir sav\xc4\x99s pa\xc5\xbeinimo kontekste. Mokslinis m\xc4\x85stymas pa\xc5\xa1alina \xc5\xbemogaus ir jam svetimo pasaulio prie\xc5\xa1prie\xc5\xa1\xc4\x85, taip pat vidin\xc4\x99 sielos nedarn\xc4\x85, tod\xc4\x97l \xc5\xbemogus nebebijo to, ko negali paai\xc5\xa1kinti. Jis turi teis\xc4\x99 \xc4\xaf laim\xc4\x99, kuri, protingai apsvars\xc4\x8dius visuomeninius tikslus, gali b\xc5\xabti vis i\xc5\xa1 naujo siekiama ir formuluojama.\n_START_SECTION_\nNauj\xc5\xb3j\xc5\xb3 laik\xc5\xb3 filosofai\n_START_PARAGRAPH_\nImanuelis Kantas atmet\xc4\x97 eudemonistin\xc4\x99 laim\xc4\x97s samprat\xc4\x85 kaip stokojan\xc4\x8di\xc4\x85 savaranki\xc5\xa1kos moralumo reik\xc5\xa1m\xc4\x97s. Pabr\xc4\x97\xc5\xbe\xc4\x97, kad \xc5\xbemogus turi siekti ne b\xc5\xabti laimingas, o tapti vertas laim\xc4\x97s. Tai b\xc5\xabtinai kyla i\xc5\xa1 dorov\xc4\x97s d\xc4\x97snio, kaip kategorinio imperatyvo laikymosi. Kiekvieno elgesio galutinis objektas tur\xc4\x97t\xc5\xb3 b\xc5\xabti auk\xc5\xa1\xc4\x8diausias g\xc4\x97ris, kuris apima pirm\xc4\x85j\xc4\xaf g\xc4\x97r\xc4\xaf\xc2\xa0\xe2\x80\x93 doryb\xc4\x99, arba nuostat\xc4\x85 vykdyti pareig\xc4\x85 ir tobul\xc4\x85 g\xc4\x97r\xc4\xaf\xc2\xa0\xe2\x80\x93 laim\xc4\x99. Pasak I. Kanto, laim\xc4\x97\xc2\xa0\xe2\x80\x93 protingos b\xc5\xabtyb\xc4\x97s b\xc5\xabvis pasaulyje, kai viskas vyksta pagal jos nor\xc4\x85 ir vali\xc4\x85. Disponuodama nuo moralin\xc4\x97s laisv\xc4\x97s priklausan\xc4\x8diu pirmuoju g\xc4\x97riu protinga b\xc5\xabtyb\xc4\x97 tobulu g\xc4\x97riu, arba laime, disponuoja tik i\xc5\xa1 dalies, nes jis priklauso nuo gyvenimi\xc5\xa1k\xc5\xb3 santyki\xc5\xb3, i\xc5\xa1orini\xc5\xb3 aplinkybi\xc5\xb3, atsitiktinum\xc5\xb3. \xc5\xa0i\xc4\x85 praktinio proto antinomij\xc4\x85 i\xc5\xa1sprend\xc5\xbeia Dievo, kaip auk\xc5\xa1\xc4\x8d. g\xc4\x97rio galimyb\xc4\x97s, buvimo postulatas._NEWLINE_Augustas Komtas individual\xc5\xb3 nesaikingum\xc4\x85 ir destruktyvius tro\xc5\xa1kimus traktavo kaip visuotin\xc4\x99 g\xc4\x97rio prie\xc5\xa1yb\xc4\x99. Racionali ir individuali laim\xc4\x97 gali b\xc5\xabti pasiekiama tik pakl\xc5\xabstant visuotiniam g\xc4\x97riui\xc2\xa0\xe2\x80\x93 derinant individualius ir visuomeninius poreikius._NEWLINE_Utilitarizmo pradininkas D\xc5\xbeeremis Benthamas teig\xc4\x97, kad laim\xc4\x97s reik\xc5\xa1m\xc4\x97 yra visuomenin\xc4\x97 nauda. B\xc5\xabtina suteikti kuo daugiau laim\xc4\x97s kuo didesniam \xc5\xbemoni\xc5\xb3 skai\xc4\x8diui._NEWLINE_D\xc5\xbeonas Stiuartas Milis pabr\xc4\x97\xc5\xbe\xc4\x97, kad kiekvienas individas i\xc5\xa1 prigimties siekia individualios laim\xc4\x97s, tod\xc4\x97l vis\xc5\xb3 gerov\xc4\x97 yra g\xc4\x97ris visiems \xc5\xbemon\xc4\x97ms. Veiksmo moralin\xc4\x97 kokyb\xc4\x97 turi b\xc5\xabti matuojama padariniais, kuriuos jis gali sukelti, o matas turi b\xc5\xabti \xc5\xbemoni\xc5\xb3, kuriuos min\xc4\x97ti padariniai lie\xc4\x8dia laim\xc4\x97s, kaip malonumo didinimas ir nelaim\xc4\x97s, kaip nemalonumo ma\xc5\xbeinimas. Reikia atsi\xc5\xbevelgti ne tik \xc4\xaf laim\xc4\x97s kiekyb\xc4\x99, bet ir \xc4\xaf kokyb\xc4\x99, nes j\xc5\xb3 vert\xc4\x97 skirtinga.\n_START_SECTION_\nEgzistencializmas\n_START_PARAGRAPH_\nEgzistencializmo \xc5\xa1alininkas Karlas Jaspersas laim\xc4\x97s paie\xc5\xa1kas nukreip\xc4\x97 anapus g\xc4\x97rybi\xc5\xb3 pasaulio ir siejo su filosofiniu gyvenimo b\xc5\xabdu, vidin\xc4\x97mis pastangomis, pagalba sau, meditacija vienatv\xc4\x97je arba bendravimu su kitu (egzistencin\xc4\x97 komunikacija)._NEWLINE_Vladislovas Tatarkievi\xc4\x8dius semanti\xc5\xa1kai analizavo laim\xc4\x97s s\xc4\x85vok\xc4\x85, i\xc5\xa1skyr\xc4\x97 keturias jos reik\xc5\xa1mes\xc2\xa0\xe2\x80\x93 likimas, intensyvus d\xc5\xbeiaugsmas, auk\xc5\xa1\xc4\x8diausias g\xc4\x97ris, pastovus pasitenkinimas gyvenimo visuma, kuri\xc4\x85 laik\xc4\x97 absoliu\xc4\x8dia vertybe._NEWLINE_Antanas Maceina laim\xc4\x99 suprato kaip absoliut\xc5\xb3 visko tur\xc4\x97jim\xc4\x85. Visumos trok\xc5\xa1tan\xc4\x8dio \xc5\xbemogaus nepatenkina dalis, visi\xc5\xa1k\xc4\x85 laim\xc4\x99 galima tik am\xc5\xbeinyb\xc4\x97je._NEWLINE_Juozas Girnius laim\xc4\x99 apibr\xc4\x97\xc5\xbe\xc4\x97 kaip daugiaprasm\xc4\x99 s\xc4\x85vok\xc4\x85, susijusi\xc4\x85 su galutiniu \xc5\xbemogaus sieki\xc5\xb3 patenkinimu, kaip paties \xc5\xbemogaus, o ne i\xc5\xa1orin\xc4\x97s tikrov\xc4\x97s kategorij\xc4\x85. Teig\xc4\x97, kad savyje aptinkama laim\xc4\x97 nepriklauso nuo i\xc5\xa1orin\xc4\x97s s\xc4\x97km\xc4\x97s ar nes\xc4\x97km\xc4\x97s.\n_START_SECTION_\nMoksliniai tyrimai\n_START_PARAGRAPH_\nLaim\xc4\x99 kaip vien\xc4\x85 i\xc5\xa1 savo pagrindini\xc5\xb3 tyrim\xc5\xb3 objekt\xc5\xb3 studijuoja pozityvioji psichologija, nauja psichologijos mokslo \xc5\xa1aka. Pasak skirtinguose namuose u\xc5\xbeaugusi\xc5\xb3 identi\xc5\xa1k\xc5\xb3 dvyni\xc5\xb3 tyrimo, 50\xc2\xa0% laimingumo lemia genai. Dar 10\xc2\xa0% lemia \xc4\xafvairios pamatuojamos gyvenimo aplinkyb\xc4\x97s, kaip socioekonominis statusas, \xc5\xa1eimynin\xc4\x97 pad\xc4\x97tis, sveikata, pajamos ir t. t. Likusius 40\xc2\xa0% lemia ne\xc5\xbeinom\xc5\xb3 veiksni\xc5\xb3 deriniai ir veiksmai, kuriuos individai s\xc4\x85moningai daro nor\xc4\x97dami tapti laimingesniais. Kokie tai veiksmai, priklauso nuo paties \xc5\xbemogaus. Pavyzd\xc5\xbeiui, ekstravertai tampa laimingesni, kai daug bendrauja. Kiti tyrimai atskleid\xc4\x97, kad vaikus turintys \xc5\xbemon\xc4\x97s da\xc5\xbeniau sako es\xc4\x85 laimingi nei j\xc5\xb3 neturintys, gebantys \xe2\x80\x9eracionalizuoti arba paai\xc5\xa1kinti\xe2\x80\x9c socialines ekonomines nelygybes laimingesni, nei to negalintys. Trumpalaik\xc4\x99 ger\xc4\x85 savijaut\xc4\x85 padeda pasiekti treniruot\xc4\x97s (b\xc4\x97gimas). Taip pat s\xc4\x85moningumo meditacija._NEWLINE_JAV atliktas tyrimas parod\xc4\x97, kad suaugusi\xc5\xb3j\xc5\xb3 laimingumas did\xc4\x97ja \xc5\xbemogui sen\xc4\x97jant. Nors senesni \xc5\xbemon\xc4\x97s tur\xc4\x97jo daugiau sveikatos problem\xc5\xb3, jie tur\xc4\x97jo ma\xc5\xbeiau problem\xc5\xb3 apskritai. Jauni suaug\xc4\x99 prane\xc5\xa1\xc4\x97 apie daugiau pyk\xc4\x8dio, depresijos, finansini\xc5\xb3 problem\xc5\xb3, problemati\xc5\xa1k\xc5\xb3 santyki\xc5\xb3 ir streso d\xc4\x97l karjeros.\n_START_SECTION_\nSantykis su religingumu\n_START_PARAGRAPH_\nPasak daugelio skirting\xc5\xb3 tyrim\xc5\xb3, religingi \xc5\xbemon\xc4\x97s vidutini\xc5\xa1kai yra laimingesni ir ma\xc5\xbeiau link\xc4\x99 \xc4\xaf stres\xc4\x85. \xc4\xaevairios apklausos rodo, kad tikintys \xc5\xbemon\xc4\x97s \xc5\xbemon\xc4\x97s net du kartus da\xc5\xbeniau sako es\xc4\x85 \xe2\x80\x9elabai laimingi\xe2\x80\x9c nei ma\xc5\xbeiausiai religingi. Daugyb\xc4\x97s socialini\xc5\xb3 tyrim\xc5\xb3 analiz\xc4\x97 atskleid\xc4\x97, kad labai religingi \xc5\xbemon\xc4\x97s re\xc4\x8diau vartoja narkotikus, serga depresija, bando nusi\xc5\xbeudyti, da\xc5\xbeniau yra patenkinti savo seksualiniu gyvenimu, labiau pasitiki savimi, geriau save realizuoja ir yra labiau patenkinti gyvenimu._NEWLINE_Nors individo laimingumas ir religingumas teigimai koreliuoja matuojant Jungtin\xc4\x97se Amerikos Valstijose, kuri yra, palyginti, religinga valstyb\xc4\x97, pasak 2007\xc2\xa0m. tyrimo, Nyderlanduose ir Danijoje, kuriose religing\xc5\xb3 \xc5\xbemoni\xc5\xb3 procentas yra ma\xc5\xbeesnis, n\xc4\x97ra jokios reik\xc5\xa1mingos koreliacijos tarp religingumo ir individualaus laimingumo. Lyginant valstybes, ma\xc5\xbeiausiai religingos i\xc5\xa1sivys\xc4\x8diusios valstyb\xc4\x97s (Pvz., Skandinavijos \xc5\xa1alys) turi daug didesn\xc4\xaf laimingumo vidurk\xc4\xaf nei JAV, kuri i\xc5\xa1 i\xc5\xa1sivys\xc4\x8diusi\xc5\xb3 valstybi\xc5\xb3 yra pati religingiausia. Tai gal\xc4\x97t\xc5\xb3 rodyti, kad netikintys \xc5\xbemon\xc4\x97s yra ma\xc5\xbeiau laimingi religingose valstyb\xc4\x97se, bet apskritai visuomen\xc4\x97 yra laimingesn\xc4\x97 tose \xc5\xa1alyse, kur didesn\xc4\x97 \xc5\xbemoni\xc5\xb3 dalis yra ateistai.\n_START_SECTION_\nLaim\xc4\x97 socialiniuose tinkluose\n_START_PARAGRAPH_\nSkirtingi tyrimai parod\xc4\x97, kad laim\xc4\x97 gali persiduoti i\xc5\xa1 \xc5\xbemogaus \xc4\xaf \xc5\xbemog\xc5\xb3 arba, kitais \xc5\xbeod\xc5\xbeiais tariant, plisti kaip virusas. Pasak 2008\xc2\xa0m. publikuoto tyrimo, kuriame tyr\xc4\x97jai 20 met\xc5\xb3 sek\xc4\x97 5000 \xc5\xbemoni\xc5\xb3, laimingumas plinta tarp artimus ry\xc5\xa1ius turin\xc4\x8di\xc5\xb3 \xc5\xbemoni\xc5\xb3\xc2\xa0\xe2\x80\x93 draug\xc5\xb3, sutuoktini\xc5\xb3, kaimyn\xc5\xb3, broli\xc5\xb3 bei seser\xc5\xb3. Tyrimas parod\xc4\x97, kad laimingumas socialiniame tinkle plinta geriau nei nelaimingumas. Be to, \xc4\xaftakos laimei turi ir socialinio tinklo strukt\xc5\xabra. \xc5\xbdmon\xc4\x97s, kurie buvo tinklo viduryje (tur\xc4\x97jo daug draug\xc5\xb3, kurie taip pat tur\xc4\x97jo daug draug\xc5\xb3) buvo \xc5\xbeenkliai da\xc5\xbeniau laimingi, nei esantys tinklo pakra\xc5\xa1tyje.'